Nóg ŉ moordklag teen genadedood-profSean Davison. Foto: Facebook via DignitySA. Prof. Sean Davison, stigter van Dignity SA wat reeds op twee aanklagte van moord teregstaan, sal nou van ŉ derde moord aangekla word in verband met die dood van ŉ man in 2015. Davison het Maandagoggend weer in die landdroshof in Kaapstad verskyn. Dignity SA het bevestig Davison word nou ook aangekla in verband met die dood van Richard Holland in 2015. Volgens berigte is Holland in November 2015 in Kaapstad dood nadat ŉ dodelike hoeveelheid medikasie aan hom toegedien is. Volgens Dignity SA is die saak teen Davison tot 24 Mei uitgestel en sy borgtog is tot dan verleng. Maroela Media het vroeër berig Davison is in September verlede jaar in hegtenis geneem in verband met die genadedood van sy vriend, dr. Anrich Burger, in November 2013. In November 2018 is ŉ tweede aanklag van moord teen hom aanhangig gemaak in verband met die dood van Justin Varian op 25 Julie 2015 in Fresnaye in Kaapstad. Volgens die staat het Davison ŉ plastieksak oor Varian se kop getrek en helium daarin ingespuit om hom te versmoor. Varian wou glo sterf. Davison is ŉ kampvegter vir genadedood en beywer hom vir die verandering van wetgewing om verstandelik bekwame volwassenes die opsie van ŉ “waardige dood” te gee. Hy is in 2010 in Nieu-Seeland in hegtenis geneem nadat hy sy ma, wat terminaal siek was met kanker, ook gehelp het om haar lewe te beëindig. Hy was vyf maande in huisarres in Nieu-Seeland, en het in Mei 2012 na Suid-Afrika teruggekeer.